ཁྲོ་བོ་ཁྲོ་མོ་གནས་གསུམ་མཁའ་འགྲོའི་ཚོགས། །བདག་དང་མཁའ་མཉམ་སེམས་ཅན་ཐམས་ཅད་ལ། །བརྩེ་ཆེན་ཐུགས་རྗེས་དབྱིངས་ནས་དགོངས་སུ་གསོལ། །རྣལ་འབྱོར་བདག་གི་ཟབ་གསལ་ཏིང་འཛིན་གྱིས། །རབ་འབྱམས་རྒྱལ་བ་ཀུན་དངོས་གཤིན་རྗེའི་གཤེད། །མ་ཧེའི་ཞལ་ཅན་དཀྱིལ་འཁོར་ཆེན་པོ་མཆོག །སྣང་སྟོང་དབྱེར་མེད་བདེ་ཆེན་ངང་དུ་བསྒྲུབས། །ཕྱི་ནང་གསང་བའི་མཆོད་བསྟོད་གཏོར་མ་ཡིས། །དགེས་པ་བསྐྱེད་ཅིང་གང་དེའི་དཀྱིལ་འཁོར་དུ། །ཞུགས་ནས་དབང་བཞིས་བདག་རྒྱུད་སྦྱངས་པ་སོགས། །བདག་གཞན་དུས་གསུམ་བསགས་པའི་དགེ་ཚོགས་ཀྱིས། །རྒྱལ་བ་ཀུན་གྱི་ཡབ་གཅིག་འཇམ་པའི་དབྱངས། །གདུལ་དཀའ་འདུལ་མཛད་ཁྲོ་རྒྱལ་གཤིན་རྗེའི་གཤེད། །ལྷག་པའི་ལྷ་མཆོག་དཔལ་ཆེན་བྷཻ་ར་ཝ། །མ་རྣམས་དོན་དུ་ཚེ་འདིར་འགྲུབ་པར་ཤོག །དེ་མ་ཐོབ་ཀྱི་ཚེ་རབས་ཀུན་ཏུ་ཡང་། །མི་ཁོམ་གནས་སུ་ནམ་ཡང་མི་སྐྱེ་ཞིང་། །ཁམས་དྲུག་ལྡན་པའི་སྐྱོན་མེད་རྡོ་རྗེའི་ལུས། །དལ་འབྱོར་བཅོ་བརྒྱད་ཚང་པ་ཐོབ་པར་ཤོག །ཐུན་མོང་ལམ་གྱི་རིམ་པས་རྒྱུད་སྦྱངས་ཏེ། །རྒྱུད་སྡེའི་རྩེར་སོན་དཔལ་ལྡན་དུས་དགྲ་ཡི། །དཀྱིལ་འཁོར་ཆེན་པོར་དབང་བཞིས་སྨིན་བྱས་ཏེ། །དམ་ཚིག་སྡོམ་པ་ཚུལ་བཞིན་སྲུང་བར་ཤོག །ཐ་མལ་སྐྱེ་ཤི་བར་དོའི་སྣང་ཞེན་ཀུན། །རང་སེམས་སྤྲོས་བྲལ་དབྱིངས་སུ་ཐག་ཆོད་ནས། །དེ་ཉིད་རྟེན་དང་བརྟེན་པའི་དཀྱིལ་འཁོར་དུ། །འཆར་བྱེད་ཟབ་མོའི་རྣལ་འབྱོར་རྣམ་བཞི་ལ། །སྒྲོ་འདོགས་ཆོད་ནས་ཐུན་བཞིར་བསྒོམས་པའི་མཐུས། །གཟུགས་སྐུ་སྒྲུབ་བྱེད་བསོད་ནམས་ཚོགས་རྫོགས་ཤིང་། །གང་སྣང་ལྷ་ཡི་འཁོར་ལོར་ཤར་གྱུར་ནས། །བསྐྱེད་པའི་རིམ་པས་ཉམས་ལེན་མཐར་ཕྱིན་ཤོག །དག་པའི་ཞིང་མཆོག་བླ་མ་ལྷར་བཅས་ལ། །ཕྱག་མཆོད་ཡན་ལག་བདུན་པས་ཚོགས་བསགས་ཤིང་། །འགྲོ་ལ་ཚངས་པའི་གནས་བཞི་བསྒོམས་པ་ཡི། །སྦྱོར་བ་སྔོན་འགྲོས་བདག་རྒྱུད་སྦྱོང་བར་ཤོག །ཟབ་མོའི་སྔགས་ཀྱིས་སྤྲོས་ཀུན་འོད་གསལ་དུ། །མཁའ་ལ་ན་བུན་དེངས་པ་ལྟར་ཐིམ་ནས། །དེ་ཉིད་ངང་དུ་མཉམ་པར་བཞག་པ་ལས། །འཆི་བ་ཆོས་སྐུའི་ལམ་དུ་ཁྱེར་བར་ཤོག །དུས་མེ་འཁྲུགས་པའི་རྡོ་རྗེའི་གུར་ཁང་དུ། །འཁོར་ལོས་སྒྱུར་བ་ཁྲོ་བཅུའི་རྣལ་འབྱོར་གྱིས། །ཕྱོགས་བཅུར་རྒྱུ་བའི་གདུག་ཅན་འབྱུང་པོའི་ཚོགས། །བསྲུང་དང་བཟློག་པའི་ཕྲིན་ལས་ཀུན་འགྲུབ་ཤོག །ཨེ་དབྱིངས་དུར་ཁྲོད་འབར་བའི་ཀློང་དཀྱིལ་དུ། །བྱང་ཕྱོགས་ཡོངས་སུ་དག་པའི་གཞལ་མེད་ཁང་། །བསྒོམས་པས་སྣོད་ཀྱི་འཇིག་རྟེན་སྦྱོང་བ་དང་། །གང་དུ་འཚང་རྒྱའི་ཞིང་ཁམས་དག་བྱེད་ཤོག །མངོན་བྱང་ལྔ་ལས་རྒྱུ་ཡི་རྡོ་རྗེ་འཛིན། །རྗེ་བཙུན་འཇམ་པའི་དབྱངས་ཀྱི་སྐུར་ལངས་ཏེ། །རྣལ་འབྱོར་དང་པོས་བར་དོའི་སྣང་བ་ཀུན། །ལོངས་སྤྱོད་རྫོགས་སྐུའི་ལམ་དུ་ཁྱེར་བར་ཤོག །འཇམ་པའི་དབྱངས་ལས་རིགས་གསུམ་སྤྲོ་བསྡུ་ཡིས། །ཉི་མ་ས་བོན་ཕྱག་མཚན་རྣམ་རོལ་གྱིས། །དགའ་བ་གསུམ་ལས་བརྟན་གཡོ་འཁོར་འདས་ཀྱི། །ཁྱབ་བདག་དཔལ་ལྡན་འབྲས་བུ་རྡོ་རྗེ་འཛིན། །ཞལ་ཕྱག་ཡོངས་སུ་རྫོགས་པ་མ་ཧེའི་ཞལ། །ཡབ་ཡུམ་ཞལ་བཟང་སྦྱོར་བའི་ཏིང་འཛིན་གྱིས། །སྐྱེ་བ་སྤྲུལ་སྐུའི་ལམ་ཁྱེར་ཟབ་མོ་ཡིས། །རྗེས་སུ་རྣལ་འབྱོར་ཉམས་སུ་ལེན་པར་ཤོག །ཡབ་ཡུམ་མངོན་དགའི་འཁྱུད་དང་ཙུམྦ་ནས། །ཆུ་སྐྱེས་རྡོ་རྗེ་རོལ་པའི་ཙཎྜ་ལཱིས། །ཞུ་བའི་བདེ་གཤེགས་བྱང་ཆུབ་སེམས་ཀྱི་དངོས། །དྷཱུ་ཏཱིའི་ལམ་ནས་ཞུགས་པའི་སྤྲིན་གྱི་བཅུད། །ཤེས་རབ་པདྨའི་ཟེའུ་འབྲུར་བབས་པ་ལས། །འོངས་པའི་དཀྱིལ་འཁོར་ནམ་མཁའི་ཁྱོན་གང་བས། །ཕུང་ཁམས་སྐྱེ་མཆེད་མ་དག་སྣང་བ་ཀུན། །སྦྱོང་བྱེད་ཤིན་ཏུ་རྣལ་འབྱོར་འགྲུབ་པར་ཤོག །དེ་དག་དམ་ཚིག་དཀྱིལ་འཁོར་ཆེན་པོ་ལ། །ཡེ་ཤེས་འཁོར་ལོས་དབྱེར་མེད་རྒྱས་བཏབ་སྟེ། །མཆོད་བསྟོད་བདུད་རྩི་མྱོང་ལ་སོགས་པ་ཡི། །རྣལ་འབྱོར་ཆེན་པོའི་ལམ་མཆོག་མཐར་ཕྱིན་ཤོག །དེ་ལྟར་རྒྱ་ཆེན་བསྐྱེད་པའི་རིམ་པ་དང་། །ཟབ་གསལ་ཟུང་དུ་འཇུག་པའི་ཏིང་འཛིན་ལ། །རིང་དུ་སྦྱངས་ཤིང་བརྟན་པ་ཐོབ་བྱས་ནས། །སྔགས་ཀྱི་འཁོར་ལོའི་བཟླས་བརྗོད་མཐར་ཕྱིན་ཤོག །བསྙེན་སྒྲུབ་མཐར་ཕྱིན་དེ་ཡི་བསམ་གཏན་དང་། །བཟླས་བརྗོད་སྦྱིན་སྲེག་འཁྲུལ་འཁོར་སྦྱོར་བ་ཡིས། །གྲུབ་པ་ཆེན་པོ་བརྒྱད་དང་ལས་ཆེན་བཞིས། །བསྟན་དང་འགྲོ་ལ་ཕན་བདེ་སྒྲུབ་པར་ཤོག །འབུམ་ཕྲག་གཤིན་རྗེའི་གཤེད་རྒྱུད་སྙིང་པོའི་དོན། །ཨཽ་ཌི་ཡཱ་ནར་ཡེ་ཤེས་མཁའ་འགྲོ་མས། །གྲུབ་པ་མཆོག་བརྙེས་རོལ་པའི་རྡོ་རྗེ་ལ། །ལེགས་པར་གདམས་པའི་སྙན་བརྒྱུད་རྡོ་རྗེའི་ཚིག །རྭ་ཆེན་བརྒྱུད་པར་བཅས་པའི་གསང་བའི་གཏམ། །ཟབ་པ་ལས་ཀྱང་ཆེས་ཟབ་ཞལ་གྱི་བཅུད། །རྫོགས་རིམ་ཟབ་མོའི་ཉམས་ལེན་མཐར་ཕྱིན་ནས། །འཇམ་དཔལ་རྡོ་རྗེ་ཚེ་འདིར་འགྲུབ་པར་ཤོག །འཁོར་ལོ་རྣམ་ལྔའི་འབྱུང་བའི་རླུང་རྣམས་ནི། །ཉི་ཟླའི་ལམ་ནས་དྷཱུ་ཏཱིའི་མས་སྣ་རུ། །ཆོས་འབྱུང་ཆུ་སྐྱེས་ཁ་སྦྱར་དབུས་ཞུགས་པས། །ལས་སུ་རུང་ཞིང་དབུ་མར་འཇུག་པར་ཤོག །ཨ་ཐུང་ཕྱག་མཚན་ས་བོན་ཏི་ལ་ཀ །རྭ་རྩེའི་རྣལ་འབྱོར་མཆོག་གི་ཙཎྜ་ལཱིས། །ཧཾ་ཡིག་ཞུ་བས་རྩ་མདུད་ཀུན་གྲོལ་ནས། །དྭངས་མ་མཆོག་གི་བདེ་ཆེན་བསྐྱེད་པར་ཤོག །དངོས་དང་ཡེ་ཤེས་ཕྱག་རྒྱའི་ཆུ་སྐྱེས་ཀྱི། །གེ་སར་ལས་འོངས་བདེ་ཆེན་སྦྲང་རྩིའི་བཅུད། །ཡས་བབས་མས་བརྟན་བདུད་རྩིའི་དགའ་སྟོན་གྱིས། །ལྷན་སྐྱེས་ཡེ་ཤེས་ཉམས་སུ་མྱོང་བར་ཤོག །ཆོས་རྣམས་ཀུན་གྱི་གནས་ལུགས་གདོད་མའི་གཤིས། །བློ་འདས་བརྗོད་བྲལ་ཕྱག་རྒྱ་ཆེན་པོའི་ངང་། །མཐའ་དབུས་མཉམ་རྗེས་མེད་པའི་རྣལ་འབྱོར་ལས། །ནམ་ཡང་མི་གཡོ་རྟོགས་པ་མཐར་ཕྱིན་ཤོག །རྣམ་ཀུན་མཆོག་ལྡན་འོད་གསལ་འགྱུར་མེད་དབྱིངས། །མཁའ་དབྱིངས་ཤར་བའི་དབང་པོའི་གཞུ་རིས་བཞིན། །ཅིར་ཡང་འཆར་བའི་ངོ་མཚར་རོལ་རྩེད་ལ། །རྣལ་འབྱོར་སེམས་ནི་ལྷུག་པར་སྐྱོང་བར་ཤོག །དེ་ལྟར་ཏིང་འཛིན་བརྟན་པའི་རྣལ་འབྱོར་པས། །ཤུན་ཆེན་གོས་གྱོན་རུས་རྒྱན་དྲུག་གིས་སྤྲས། །བདུད་རྩི་བཟའ་ཞིང་ཅང་ཏེའུ་མི་རྐང་འབུད། །སྟག་སྨྱོན་ཞོན་ནས་དུག་སྦྲུལ་ཐོད་དུ་བཅིངས། །ཧཱུྃ་ཕཊ་སྒྲ་སྒྲོགས་མཚན་མོ་རྒྱུ་བ་ཡི། །ཀུན་འདར་ཀུན་བཟང་སྤྱོད་པས་ཡུལ་ཀུན་ཏུ། །དཔའ་བོ་མཁའ་འགྲོའི་ཚོགས་དང་ལྷན་ཅིག་པར། །མྱུལ་བས་ནང་གི་ས་ལམ་བགྲོད་པར་ཤོག །དེ་ནས་བླ་མ་ལྷ་ཡིས་ལུང་བསྟན་པའི། །པདྨ་ཅན་སོགས་ཉེ་རྒྱུས་མཚམས་སྦྱར་ནས། །ཚེ་གཅིག་ལུས་ལ་གེགས་མེད་བདེ་བླག་ཏུ། །ཟུང་འཇུག་རྡོ་རྗེ་འཛིན་པ་ཐོབ་པར་ཤོག །གོ་འཕང་མཆོག་དེ་དུས་འདིར་མ་ཐོབ་ན། །རང་སེམས་སྐྱེ་མེད་རྡོ་རྗེ་འཇིགས་བྱེད་དུ། །ཚངས་བུག་ནས་ཐོན་དག་པའི་མཁའ་སྤྱོད་དུ། །བགྲོད་ནས་ལམ་མཆོག་མཐའ་རུ་ཕྱིན་པར་ཤོག །འདི་ཕྱི་བར་དོའི་གནས་སྐབས་ཐམས་ཅད་དུ། །བླ་མ་རྗེ་བཙུན་འཇམ་དབྱངས་དཀྱིལ་འཁོར་པས། །བྱིན་གྱིས་བརླབས་པས་ཅིར་སྣང་དགེ་སྦྱོར་གྱི། །བསྐུལ་མར་ཤེས་པའི་དགའ་བདེས་འཚོ་བར་ཤོག །རྒྱ་བོད་མཁས་གྲུབ་བྱེ་བས་བགྲོད་པའི་ལམ། །གཤིན་རྗེའི་གཤེད་དཔལ་ལམ་མཆོག་ཟབ་མོ་འདི། །ཆེས་ཆེར་རྒྱས་ཤིང་རིང་དུ་མི་ཉམས་པར། །སྐལ་བཟང་སྐྱེ་བོའི་ཉེར་འཚོར་གནས་གྱུར་ཅིག །དེ་ཉིད་སྐྱོང་བར་ཞལ་བཞེས་སྲུང་མའི་གཙོ། །ལས་ཀྱི་གཤིན་རྗེ་དམ་ཅན་རྒྱ་མཚོར་བཅས། །མཐུ་སྟོབས་དྲག་ཤུལ་ལྡན་པའི་ཚོགས་རྣམས་ཀྱིས། །གཡེལ་བ་མེད་པར་རྟག་ཏུ་གྲོགས་བྱེད་ཤོག །ཅེས་དཔལ་རྡོ་རྗེ་འཇིགས་བྱེད་རྭ་ལུགས་ལྷ་བཅུ་གསུམ་གྱི་བསྐྱེད་རིམ་དང་། རྫོགས་རིམ་རྭ་ཁྲིད་མཁའ་འགྲོའི་སྙན་བརྒྱུད་ཀྱི་ལམ་གྱི་རིམ་པ་དང་སྦྱར་བའི་སྨོན་ལམ་གྱི་རབ་ཏུ་བྱེད་པ་ལམ་བཟང་གྲུབ་པའི་དགའ་སྟོན་ཞེས་བྱ་བ་འདི་ནི་དཔལ་གཤིན་རྗེའི་གཤེད་མ་ཧེའི་ཞལ་གྱི་རྣལ་འབྱོར་པ་བློ་གསལ་རྒྱ་མཚོས་དགེ་འཕེལ་རི་བོའི་སྤོ་ལ་གནས་པའི་ཚེ་སྦྱར་བ་གྲུབ་པར་གྱུར་ཅིག །ཤུ་བྷ་མསྟུ་སརྦ་ཛ་ག་ཏེ།། །།༄༅། །སྭ་སྟི་པྲ་ཛཱ་བྷྱཿ རབ་འབྱམས་ཞིང་ནས་ཐུགས་རྗེའི་དྲི་བཞོན་གྱིས། །ལེགས་པར་བསྐྱོད་པའི་ཆར་སྤྲིན་འདུས་པ་ལྟར། །ནམ་མཁའི་ཁྱོན་ཡངས་གང་བའི་འཇམ་པའི་དབྱངས། །རབ་ཁྲོས་དཔལ་ལྡན་དུས་དགྲའི་ལྷ་ཚོགས་ནི། །གུར་གུམ་ཆུ་འབབ་ལྷ་རྫས་མེ་ཏོག་འཐོར། །རྫ་རྔའི་སྒྲ་སྒྲོགས་ཤིས་བརྗོད་གླུ་དབྱངས་ལེན། །ཧཱུྃ་ཕཊ་ཕཻཾ་སྒྲས་བདུད་ཀྱི་ཀླད་པ་འགེམས། །ཨེ་མ་དེ་རིང་སྙིང་དབུས་བདུད་རྩི་སྦྱིན། །ཁྱབ་བདག་སྐུ་བཞིའི་བདག་ཉིད་རྡོ་རྗེ་འཆང་། །མགོན་དེས་འཁྱུད་པའི་བདེ་སྟེར་བཻ་ཏཱ་ལཱི། །ལམ་འདིའི་ཤིང་རྟའི་སྲོལ་འབྱེད་ལ་ལི་ཏ། །དོན་ཡོད་རྡོ་རྗེ་ཡེ་འབྱུང་སྦས་པའི་ཞབས། །པདྨ་བཛྲ་བལ་པོ་བྷ་རོ་དང་། །འཇམ་དབྱངས་རྣམ་སྤྲུལ་རྗེ་བཙུན་རྡོ་རྗེ་གྲགས། །རྭ་ཆེན་བརྒྱུད་པར་བཅས་པའི་བླ་མ་ཡི། །མཁྱེན་བརྩེ་ནུས་པས་དེང་འདིར་བདག་ཅག་སྐྱོངས། །ཐུན་མཚམས་སྤྲིན་གྱི་འོད་ཆགས་ལི་ཁྲིའི་སྤོར། །བཻཌཱུར་སྤྲིན་སྔོན་གསར་པས་གཏིབས་པ་ལྟའི། །དང་པོའི་མགོན་པོ་དཔལ་ལྡན་འཇམ་དཔལ་དབྱངས། །གང་དེའི་རྡོ་རྗེ་གསུམ་གྱི་ཟློས་གར་ལས། །བསྐྲུན་པའི་དཀྱིལ་འཁོར་གཙོ་བོ་གཤིན་རྗེའི་གཤེད། །རབ་འཇིགས་མ་ཧེའི་ཞལ་ཅན་བཅོམ་ལྡན་འདས། །ཡུམ་མཆོག་རོ་ལངས་དགའ་མར་རྟག་རོལ་བའི། །ཁྱབ་བདག་འཁོར་ལོའི་མགོན་པོའི་བཀྲ་ཤིས་ཤོག །རྗེ་བཙུན་ཡབ་ཡུམ་སྦྱོར་བའི་མཁའ་དབྱིངས་ནས། །འཐོན་པའི་རིགས་བཞིའི་ཁྲོ་རྒྱལ་ཡུམ་ཆེན་བཞི། །སྒོ་བཞི་སྐྱོང་བའི་གཏུམ་ཆེན་གཤེད་པོ་བཞི། །བཅུ་གསུམ་ལྷ་ཡི་དཀྱིལ་འཁོར་ལྷ་ཚོགས་ནི། །མཐོང་ཐོས་དྲན་པས་བདུད་དགྲའི་སྙིང་འགེམས་ཤིང་། །མཆོག་དང་ཐུན་མོང་དངོས་གྲུབ་ཆུ་རྒྱུན་གྱིས། །སྐལ་བཟང་སྙིང་ལ་བདུད་རྩིའི་དཔལ་སྟེར་བ། །ལྷག་པའི་ལྷ་མཆོག་འཁོར་ལོའི་བཀྲ་ཤིས་ཤོག །སྟོང་ཉིད་རྡོ་རྗེའི་ར་བས་ཡོངས་བསྐོར་བའི། །འཇིགས་རུང་དུར་ཁྲོད་བརྒྱད་ཀྱིས་གང་བའི་དབུས། །ཐར་པ་ཆེན་པོའི་གྲོང་ཁྱེར་གཞལ་མེད་ཁང་། །ཁྲག་ཞག་རྦ་ཀློང་འཁྲུགས་པའི་ཀློང་དཀྱིལ་དུ། །ཐོད་རུས་ཟླུམ་པོར་བརྩིགས་པའི་ཕོ་བྲང་མཆོག །ཕྱག་མཚན་མེ་སྟག་ཚ་ཚ་འཕྲོ་བ་ཡིས། །ལྷ་སྣམ་ཕྱོགས་མཚམས་ཀུན་ཏུ་གཏམས་པའི་གྲོང་། །བྱང་ཕྱོགས་རྣམ་པར་དག་པའི་བཀྲ་ཤིས་ཤོག །དུས་དགྲའི་རྒྱུད་རྒྱལ་འབུམ་ཕྲག་བསྡུས་པའི་བཅུད། །རྩ་བཤད་མན་ངག་རྒྱུད་ཀྱི་ཉིང་ཁུའི་མཆོག །རྒྱ་བལ་གངས་ཅན་མཁས་གྲུབ་བརྒྱུད་པ་ཡི། །ཞལ་གྱི་པདྨོ་ལས་འོངས་དབང་བཞི་དང་། །དམ་ཚིག་སྡོམ་པ་རིམ་གཉིས་ཟབ་མོའི་ལམ། །མཚན་མོ་རྒྱུ་སོགས་སྤྱོད་པ་རྣམ་གསུམ་ལ། །ཕུན་ཚོགས་དགེ་ལེགས་ཇི་སྙེད་མཆིས་པ་དེས། །བདག་ཅག་བྱང་ཆུབ་བར་དུ་ཤིས་པས་སྐྱོངས། །གཤིན་རྗེའི་གཤེད་དཔལ་རྒྱུད་དོན་ཟབ་མོའི་བཅུད། །བླ་མའི་དྲིན་ལས་ལེགས་པར་རྟོགས་གྱུར་ནས། །ཐུན་བཞིའི་རྣལ་འབྱོར་མཆོག་ལ་གཞོལ་བ་སོགས། །ལམ་བཟང་གང་འདིའི་ལུང་རྟོགས་དམ་པའི་ཆོས། །འཆད་དང་ཉན་དང་སྒོམ་ཞིང་རྟོགས་པ་དང་། །མཐོང་ཐོས་དྲན་རེག་དད་གུས་བསྐྱེད་པ་ལ། །དགེ་མཚན་ཇི་སྙེད་མཆིས་པའི་བཀྲ་ཤིས་དེས། །བདག་ཅག་ཚེ་རབས་ཀུན་ཏུ་སྐྱོང་གྱུར་ཅིག །རབ་འབྱམས་རྒྱུད་སྡེར་འཁྲུལ་འཁོར་མཐར་ཐུག་ནི། །གཤིན་རྗེའི་གཤེད་རྒྱུད་གཙོ་བོར་བསྔགས་པ་ཡི། །རབ་ཏུ་ཁྲོས་པ་རྡོ་རྗེ་འཇིགས་བྱེད་ཀྱི། །སྒྲུབ་ཐབས་ལྔ་དང་རིག་སྔགས་རྣམ་པ་གསུམ། །རྩ་བའི་འཁྲུལ་འཁོར་བདུན་དང་ཡན་ལག་གི །འཁྲུལ་འཁོར་བཅུ་ཕྲག་བརྒྱད་དང་ཟུང་གཉིས་ཀྱིས། །ལས་ཆེན་བཅུ་གཉིས་ཐོགས་མེད་སྒྲུབ་ནུས་པས། །རང་གཞན་དོན་གཉིས་འགྲུབ་པའི་བཀྲ་ཤིས་ཤོག །ལྷོ་ཕྱོགས་ལྕགས་མཁར་འབར་བའི་གྲོང་ཁྱེར་དུ། །འཇིགས་མཛད་རྡོ་རྗེའི་བཀའ་ཡིས་ཉེར་བསྒོས་པའི། །ཆོས་ཀྱི་རྒྱལ་པོ་ལས་ཀྱི་གཤིན་རྗེའི་གཙོ། །གཏུམ་དྲག་མཐར་བྱེད་མ་མོ་མཁའ་འགྲོའི་ཚོགས། །ཕྱོགས་བཅུ་སྐྱོང་བའི་སྲུང་མ་མཐུ་རྩལ་ཅན། །སྲིད་གསུམ་སྤྱོད་པའི་འབྱུང་པོའི་ཚོགས་རྣམས་ལ། །མཐུ་སྟོབས་ཇི་སྙེད་མཆིས་པའི་དགེ་མཚན་དེས། །བསྟན་དང་བསྟན་འཛིན་བསྲུང་བའི་བཀྲ་ཤིས་ཤོག། །།ཅེས་དཔལ་རྡོ་རྗེ་འཇིགས་བྱེད་ལྷ་བཅུ་གསུམ་གྱི་འཁོར་ལོའི་ཤིས་བརྗོད་འཆི་མེད་སྤྲིན་གྱི་རྔ་དབྱངས་ཞེས་བྱ་བ་འདི་ནི་མ་ཧེའི་ཞལ་གྱི་རྣལ་འབྱོར་པ་བློ་གསལ་རྒྱ་མཚོས་དགེ་འཕེལ་རི་བོའི་སྤོ་ལ་གནས་ཚེ་སྦྱར།། མངྒ་ལཾ།། གཞན་ཡང་བཀྲ་ཤིས་ཀྱི་ཚིག་ཅི་རིགས་པ་བརྗོད་ཅིང་མེ་ཏོག་གི་ཆར་དབབ། རོལ་མོའི་སྒྲ་རྒྱ་ཆེར་བྱ། དགའ་སྟོན་བཟང་པོས་ཐམས་ཅད་ཚིམ་པར་བྱའོ། །དེ་ལྟར་བྱས་པའི་འབྲས་བུ་ནི། མི་མཐུན་པའི་ཕྱོགས་ལས་རྒྱལ་ཞིང་གཤིན་རྗེའི་གཤེད་ཀྱི་གོ་འཕང་ཚེ་འདི་ཉིད་ལ་ཐོབ་པར་འགྱུར་རོ།།